বাংলাদেশের ক্রিকেট দলের অধিনায়ক মাশরাফি বিন মর্তুজা প্রায়ই বলেন, এটাই তো জীবন। মনে পড়ে যেতে বাধ্য সেই অমর ডায়ালগ, ‘কালীদা, এই তো জীবন।’
জীবনকে অন্যভাবে দেখেন বাংলাদেশের জনপ্রিয় অধিনায়ক। জাতীয় ক্রিকেট দলের অধিনায়ক হয়েও তাঁর জীবনযাপন খুবই সহজ-সরল। সাদামাঠা। শোনা যায়, তিনি এখনও রিকশা চড়ে ঘুরে বেড়ান রাজপথে। দলের অনুশীলনে যোগ দেন রিকশা চড়েই। এমন দৃশ্যের কথা কেউ কিন্তু কল্পনাও করবেন না।
এসব কথা শুনলে মনে হবে মাশরাফি বুঝি পাশের বাড়ির ছেলে। অধিনায়ক হয়েও তাঁর মধ্যে নেই গর্ব, অহংকার। তাই তো বাড়ির সামনে দাঁড়িয়ে বন্ধুদের সঙ্গে ক্যারম খেলতে পারেন। রিকশা চড়ে অনুশীলনে যেতে পারেন। কেন এরকম করেন, প্রশ্ন করলে তিনি জবাব দেন, ‘এটাই তো জীবন।’
সব অর্থেই ব্যতিক্রম মাশরাফি। একাধিকবার চোট-আঘাতের পরেও মনের প্রবল জোরে ফিরে আসতে পারেন দলে। পাকিস্তানের বিরুদ্ধে রুদ্ধশ্বাস ম্যাচের মোড় একা- হাতে ঘোরানোর পরে ভণিতার আশ্রয় না নিয়ে মাশরাফির পক্ষেই বলা সম্ভব, ‘ফাইনালে উঠতে পেরে খুবই ভালো লাগছে। তবে এখনই তো সব শেষ হয়ে যায়নি। ফাইনাল এখনও বাকি। উৎসব করার দিন তো পড়েই রয়েছে।’
এ হেন মাশরাফির আবার শুঁটকি মাছ না-পসন্দ। অথচ বাংলাদেশে তো শুঁটকি দারুণ জনপ্রিয়। ওখানকার নব্বই শতাংশ মানুষের পছন্দের তালিকায় রয়েছে শুঁটকি। অথচ মাশরাফিই তা পছন্দ করেন না। কারণ শুঁটকির গন্ধ এখন আর ভাল লাগে না বাংলাদেশ-অধিনায়কের।
দলের ড্রেসিংরুমেও দারুণ জনপ্রিয় বাংলাদেশ-অধিনায়ক। সবার বিপদআপদে ঝাঁপিয়ে পড়েন তিনি। পরোপকারী মাশরাফি নিজেকে ছড়িয়ে দিয়েছেন আরও অনেক দূরে। নড়াইলে বেশ কিছু ছেলেমেয়ের লেখাপড়ার খরচও দেন তিনি। এমনই মানুষ মাশরাফি।